सफर बारै-किश क्रियें ते शरीरै पर अंकत रेखेगी बी मनुक्ख युगें थमां ध्याना च रखदा आया ऐ। विश्वास ऐ जे मड़दै दे पैरा दी सज्जी ते जनानी दी खब्बी तली गी जेकर खारश होऐ तां उसी तौले गै कुतै शुभ जातरा पर जाना पौंदा ऐ ते एह्दे उल्ट होने पर उल्ट गै परिणाम बी बचारेआ जंदा ऐ। जिस मनुक्खै दे पैरें दे पोटें पर सैंखियां होन तां ऐसे मनुक्खै गी जीन च खड़ोत नेईं लगदी पर कन्नै गै इ’ब्बी प्रचलत ऐ जे पैरा दी तली च जेकर तिल जां औंगलें पर चक्कर होन तां ओह् मनुक्ख शुभ फली बदेश जातरा करदा ऐ। कुत्ता जेकर दरोआजे च बाह्रले पासै मूंह् करियै आकड़ मारै तां घऱै चा कुसैगी तौले गै कुत्तै जाना पेई जंदा ऐ। एह्दे अलावा सफर बारै मते सारे विशवास सफलता प्राप्ति आदि बिशे कन्नै सरबंधत मिलदे न। जिंदे चा अशुभ सूचक घटनाएं दा उपाऽ बी कीता जंदा ऐ।